'Bokverkragter' uit hospitaal ontslaan | Maroela Media
Die Gautengse man wat daarvan verdink word dat hy 'n bokooi verkrag en doodgemaak het, sal vandeesweek die eerste keer in die Vereeniging-landdroshof verskyn nadat hy onlangs uit die hospitaal ontslaan is.
Maroela Media het verlede week berig die verdagte is voorverlede Vrydag in hegtenis geneem nadat gemeenskapslede van Sharpeville hom glo op heterdaad betrap het nadat hy gewelddadige omgang met die ooi gehad het. Lees meer hier.
Marlien Pieterse, die Vereeniging-DBV se bestuurder, het aan Maroela Media gesê die man het nie verlede Maandag in die hof verskyn soos wat verwag is nie, aangesien hy erge hoofbeserings opgedoen het nadat inwoners hom aangeval het en hy gehospitaliseer moes word.
"Die man is tans in aanhouding. Hy moet na verwagting Donderdag in die hof verskyn op aanklagte van bestialiteit en dieremishandeling," het Pieterse gesê.
Pieterse het gesê 'n nadoodse ondersoek is deur 'n onafhanklike laboratorium op die ooi uitgevoer. "Die uitslae bevestig dat die ooi verkrag is. Die ooi is ook verwurg en dit het die dier se dood veroorsaak."
Sy het gesê die Vereeniging-DBV gaan hofverrigtinge bywoon en probeer verseker dat die diereverkragter nie borgtog toegestaan word nie en in aanhouding bly.